b'\n_START_ARTICLE_\nDrobtinice (Mazzini)\n_START_SECTION_\nVsebina\n_START_PARAGRAPH_\nRoman Drobtinice govori o mladem pisatelju ljubezenskih romanov Egonu. Egon je svobodnjak iz manj\xc5\xa1ega \xc5\xbeelezarskega mesta, Jesenic. Pre\xc5\xbeivlja se z ob\xc4\x8dasnim pisanjem lahkotnih romanov. Druga\xc4\x8de pa je, kot se za boema spodobi, pijanec in kadilec, primerno temu pa se posve\xc4\x8da tudi \xc5\xbeenskam s katerimi ima ob\xc4\x8dasne eroti\xc4\x8dno - seksualne avanture._NEWLINE_Kar se ti\xc4\x8de njegovega \xc5\xbeivljenja \xc5\xbeivi iz dneva v dan, edino brez \xc4\x8desa pa ne more je stekleni\xc4\x8dka Cartierovega parfuma. V svojem \xc5\xbeivljenju se sre\xc4\x8da z razli\xc4\x8dnimi osebami, med drugim tudi z dvema delavcema z juga, Selimom in Ibrom. Oba sta priseljenca iz Bosne. Zanimivo je, da Ibro ves \xc4\x8das govri srbsko._NEWLINE_Selim ves \xc4\x8das fantazira o svoji sanjski filmski igralki Nastassji Kinski, medtem ko si Ibro \xc5\xbeeli imeti Aj\xc5\xa1o, dekle iz \xc5\xbeelezarne. Pri vseh teh ljubezenskih te\xc5\xbeavah zavzeto sodeluje Egon._NEWLINE_Besedilo deluje zelo pristno, skoraj groteskno saj v njem \xc4\x8dutimo mo\xc4\x8dno izpovedno dru\xc5\xbebeno-socialno vsebino.\n_START_SECTION_\nOcene in nagrade\n_START_PARAGRAPH_\nKnjiga je dobila nagrado Slovenski roman leta in Zlato ptico za izjemne umetni\xc5\xa1ke dose\xc5\xbeke._NEWLINE_Ameri\xc5\xa1ki \xc4\x8dasopis Detroit Free Press je Drobtinice uvrstil med najbolj\xc5\xa1e romane leta 2005.\n_START_SECTION_\nKritike\n_START_PARAGRAPH_\nLiterarna kritika se ob izidu romana zanj ni pretirano zanimala, zato je kritik malo ali skoraj ni\xc4\x8d. Pisatelj si te\xc5\xbeave z literarno kritiko, od katere je po lastnih besedah doslej dobil bolj malo pozitivnih recenzij, na kar je ponosen, razlaga kot posledico tega, da je: \xc2\xbbA) \xc5\xbee na za\xc4\x8detku prodal preve\xc4\x8d izvodov svoje prve knjige (Drobtinice, 1987), da bi bila ta lahko kaj vredna, in B) teme, ki jih obdeluje, nimajo ve\xc4\x8dje vseslovenske narodnobuditeljske vrednosti, pa \xc5\xa1e C) \xc5\xbeanrsko se spogledujejo z grozljivkami. Plus D), v njegovih knjigah mrgoli \xc4\x8dudakov, ki jih v normalnem \xc5\xbeivljenju ne moremo sre\xc4\x8dati\xc2\xab._NEWLINE_Avtor se je pred objavo romana zna\xc5\xa1el v dilemi. Roman je najprej poslal na zalo\xc5\xbebo Aleph, ki je takrat izdajala knjige v 500 izvodih, a so bile vrhunsko kriti\xc5\xa1ko priznane. \xc4\x8ce bi tam objavil knjigo, bi se pojavljale recenzije o njej \xc5\xa1e precej \xc4\x8dasa. Potem je zasledil razpis Pre\xc5\xa1ernove zalo\xc5\xbebe in prvotno ponudbo je umaknil. Roman je tako iz\xc5\xa1el pri Pre\xc5\xa1ernovi dru\xc5\xbebi v nakladi 54.000 izvodov, vendar pa sta se pojavili mogo\xc4\x8de dve recenziji. Kljub temu pa je knjiga na\xc5\xa1la pot k \xc5\xa1tevilnim bralcem, kar je bila zasluga Pre\xc5\xa1ernove dru\xc5\xbebe, ki je imela urejeno prodajo od vrat do vrat. Enega redkih komentarjev romana Drobtinice je zapisal Andrijan Lah, ki romanu priznava, da je vreden ve\xc4\x8dstranske pozornosti zaradi pripovedne sve\xc5\xbeine in iznajdljivosti, tematske in problemske zanimivosti, potrditve mo\xc5\xbenosti sodobnega realisti\xc4\x8dnega pisanja in sugestivne upodobitve dolo\xc4\x8denega duha \xc4\x8dasa, na\xc4\x8dina \xc5\xbeivljenja in \xc4\x8dutenja sveta.\n_START_SECTION_\nPriredbe\n_START_PARAGRAPH_\nPo romanu je bil posnet film z naslovom Operacija Cartier, ki je dobil nagrado CIRCOM za najbolj\xc5\xa1i evropski TV film leta 1992.(COBISS)'